CELEX: 32009D0715
Language: el
Date: 2009-09-23 00:00:00
Title: 2009/715/ΕΚ: Απόφαση της Επιτροπής, της 23ης Σεπτεμβρίου 2009 , σχετικά με τη μη καταχώριση της ουσίας chlorthal-dimethyl στο παράρτημα I της οδηγίας 91/414/ΕΟΚ του Συμβουλίου και την ανάκληση των εγκρίσεων για τα φυτοπροστατευτικά προϊόντα που περιέχουν την εν λόγω ουσία [κοινοποιηθείσα υπό τον αριθμό Ε(2009) 6431] (Κείμενο που παρουσιάζει ενδιαφέρον για τον ΕΟΧ)

24.9.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 251/31
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 23ης Σεπτεμβρίου 2009
   σχετικά με τη μη καταχώριση της ουσίας chlorthal-dimethyl στο παράρτημα I της οδηγίας 91/414/ΕΟΚ του Συμβουλίου και την ανάκληση των εγκρίσεων για τα φυτοπροστατευτικά προϊόντα που περιέχουν την εν λόγω ουσία
   [κοινοποιηθείσα υπό τον αριθμό Ε(2009) 6431]
   (Κείμενο που παρουσιάζει ενδιαφέρον για τον ΕΟΧ)
   (2009/715/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (1), και ιδίως το άρθρο 8 παράγραφος 2 τέταρτο εδάφιο,
   Εκτιμώντας τα εξής:
   
               (1)
            
            
               Το άρθρο 8 παράγραφος 2 της οδηγίας 91/414/ΕΟΚ προβλέπει ότι ένα κράτος μέλος μπορεί, επί περίοδο 12 ετών από την ημερομηνία κοινοποίησης της εν λόγω οδηγίας, να εγκρίνει τη διάθεση στην αγορά φυτοπροστατευτικών προϊόντων τα οποία περιέχουν δραστικές ουσίες που δεν αναφέρονται στο παράρτημα Ι της οδηγίας και τα οποία διατίθενται ήδη στην αγορά δύο έτη μετά την ημερομηνία κοινοποίησης της εν λόγω οδηγίας, ενώ οι συγκεκριμένες ουσίες εξετάζονται προοδευτικά στο πλαίσιο προγράμματος εργασίας.
            
         
               (2)
            
            
               Οι κανονισμοί (ΕΚ) αριθ. 451/2000 (2) και (ΕΚ) αριθ. 1490/2002 (3) της Επιτροπής θεπίζουν περαιτέρω λεπτομέρειες κανόνων εφαρμογής της τρίτης φάσης του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ και θεσπίζουν κατάλογο δραστικών ουσιών που πρέπει να αξιολογηθούν με σκοπό την ενδεχόμενη καταχώρισή τους στο παράρτημα Ι της οδηγίας 91/414/ΕΟΚ. Ο κατάλογος αυτός περιλαμβάνει την chlorthal-dimethyl.
            
         
               (3)
            
            
               Για την ουσία chlorthal-dimethyl εκτιμήθηκαν οι επιπτώσεις στην ανθρώπινη υγεία και στο περιβάλλον σύμφωνα με τις διατάξεις που θεσπίζονται στους κανονισμούς (ΕΚ) αριθ. 451/2000 και (ΕΚ) αριθ. 1490/2002 για μια σειρά χρήσεων που προτάθηκαν από τον κοινοποιούντα. Επιπλέον, οι εν λόγω κανονισμοί ορίζουν τα κράτη μέλη-εισηγητές που πρέπει να υποβάλουν τις σχετικές εκθέσεις αξιολόγησης και συστάσεις στην Ευρωπαϊκή Αρχή για την Ασφάλεια των Τροφίμων (ΕFSA) σύμφωνα με το άρθρο 10 παράγραφος 1 του κανονισμού (ΕΚ) αριθ. 1490/2002. Για την chlorthal-dimethyl, κράτος μέλος-εισηγητής ορίστηκε η Ελλάδα και όλες οι σχετικές πληροφορίες υποβλήθηκαν στις 31 Οκτωβρίου 2006. Μια προσθήκη υποβλήθηκε στις 3 Απριλίου 2008.
            
         
               (4)
            
            
               Η έκθεση αξιολόγησης υποβλήθηκε σε επιστημονική εξέταση από τα κράτη μέλη και την ΕFSA. Σύμφωνα με το άρθρο 11γ του κανονισμού (ΕΚ) αριθ. 1490/2002, η εξέταση από ομότιμους εστιάστηκε στα ακόλουθα σημεία: την τοξικότητα, τη σημασία του μεταβολίτη MPA και την πιθανή απόπλυσή του στα υπόγεια νερά. Η ΕFSA την υπέβαλε στην Επιτροπή στις 4 Σεπτεμβρίου 2008, επανεκδόθηκε δε στις 26 Νοεμβρίου 2008, με τη μορφή συμπερασμάτων της ΕFSA σχετικά με την εστιασθείσα εξέταση από ομότιμους της αξιολόγησης κινδύνου φυτοφαρμάκων της δραστικής ουσίας chlorthal-dimethyl (4). Η εν λόγω έκθεση επανεξετάστηκε από τα κράτη μέλη και την Επιτροπή στο πλαίσιο της μόνιμης επιτροπής για την τροφική αλυσίδα και την υγεία των ζώων και οριστικοποιήθηκε στις 12 Ιουνίου 2009 υπό τη μορφή έκθεσης ανασκόπησης της Επιτροπής για την ουσία chlorthal-dimethyl.
            
         
               (5)
            
            
               Κατά τη διάρκεια της αξιολόγησης αυτής της δραστικής ουσίας διαπιστώθηκε ότι ο μεταβολίτης της MPA καταλήγει στα υπόγεια ύδατα. Βάσει των διαθέσιμων πληροφοριών, δεν μπορεί να συναχθεί το συμπέρασμα ότι είναι δυνατό τα προϊόντα φυτοπροστασίας που περιέχουν την εν λόγω δραστική ουσία να πληρούν τις προϋποθέσεις που προβλέπονται στο άρθρο 5 παράγραφος 1 της οδηγίας 91/414/EOK, ειδικότερα δε όσον αφορά στην τοξικολογική σημασία του υπόψη μεταβολίτη.
            
         
               (6)
            
            
               Η Επιτροπή κάλεσε τον κοινοποιούντα να υποβάλει τις παρατηρήσεις του σχετικά με τα αποτελέσματα της εξέτασης από ομότιμους και σχετικά με την πρόθεσή του να στηρίξει ή να μη στηρίξει περαιτέρω την ουσία. Ο κοινοποιών υπέβαλε τις παρατηρήσεις του, οι οποίες εξετάστηκαν προσεκτικά. Ωστόσο, παρά τα επιχειρήματα που προέβαλε ο κοινοποιών, οι ανησυχίες που διατυπώθηκαν παραμένουν και οι διενεργηθείσες αξιολογήσεις με βάση τα στοιχεία που υποβλήθηκαν και αξιολογήθηκαν κατά τις συνεδριάσεις εμπειρογνωμόνων της ΕFSA δεν απέδειξαν ότι είναι δυνατόν, υπό τις προτεινόμενες συνθήκες χρήσης, τα φυτοπροστατευτικά προϊόντα που περιέχουν την ουσία chlorthal-dimethyl να πληρούν γενικά τις απαιτήσεις που καθορίζονται στο άρθρο 5 παράγραφος 1 στοιχεία α) και β) της οδηγίας 91/414/ΕΟΚ.
            
         
               (7)
            
            
               Επομένως, η ουσία chlorthal-dimethyl δεν πρέπει να περιληφθεί στο παράρτημα I της οδηγίας 91/414/ΕΟΚ.
            
         
               (8)
            
            
               Πρέπει να ληφθούν μέτρα για να εξασφαλιστεί ότι οι υπάρχουσες εγκρίσεις για τα φυτοπροστατευτικά προϊόντα που περιέχουν την ουσία chlorthal-dimethyl θα ανακληθούν εντός καθορισμένης προθεσμίας και δεν θα ανανεωθούν ούτε θα χορηγηθούν νέες εγκρίσεις για τέτοιου είδους προϊόντα.
            
         
               (9)
            
            
               Τυχόν περίοδος χάριτος που χορηγείται από ένα κράτος μέλος για την απόσυρση προς καταστροφή, αποθήκευση, διάθεση στην αγορά και χρησιμοποίηση των υφιστάμενων αποθεμάτων φυτοπροστατευτικών προϊόντων που περιέχουν chlorthal-dimethyl πρέπει να περιορίζεται σε δώδεκα μήνες, ώστε να επιτραπεί η χρησιμοποίηση των υφιστάμενων αποθεμάτων για μία ακόμη καλλιεργητική περίοδο και να εξασφαλιστεί ότι τα φυτοπροστατευτικά προϊόντα που περιέχουν chlorthal-dimethyl εξακολουθούν να είναι διαθέσιμα για τους αγρότες επί 18 μήνες από την ημερομηνία έκδοσης της παρούσας απόφασης.
            
         
               (10)
            
            
               Η παρούσα απόφαση δεν προδικάζει την υποβολή αίτησης για την ουσία chlorthal-dimethyl σύμφωνα με το άρθρο 6 παράγραφος 2 της οδηγίας 91/414/ΕΟΚ και με τον κανονισμό (ΕΚ) αριθ. 33/2008 της Επιτροπής, της 17ης Ιανουαρίου 2008, για τη θέσπιση λεπτομερών κανόνων εφαρμογής της οδηγίας 91/414/ΕΟΚ του Συμβουλίου όσον αφορά την καθιέρωση τακτικής και ταχείας διαδικασίας εκτίμησης των δραστικών ουσιών που συμπεριλαμβάνονταν στο πρόγραμμα εργασίας το οποίο αναφέρεται στο άρθρο 8 παράγραφος 2 της εν λόγω οδηγίας, αλλά δεν έχουν περιληφθεί στο παράρτημα I (5), με σκοπό την πιθανή καταχώρισή της στο παράρτημα Ι.
            
         
               (11)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η ουσία chlorthal-dimethyl δεν καταχωρίζεται ως δραστική ουσία στο παράρτημα I της οδηγίας 91/414/ΕΟΚ.
   Άρθρο 2
   Τα κράτη μέλη διασφαλίζουν ότι:
   
               α)
            
            
               οι εγκρίσεις φυτοπροστατευτικών προϊόντων που περιέχουν την ουσία chlorthal-dimethyl ανακαλούνται το αργότερο έως τις 23 Μαρτίου 2010·
            
         
               β)
            
            
               από την ημερομηνία δημοσίευσης της παρούσας απόφασης δεν χορηγούνται ούτε ανανεώνονται εγκρίσεις για φυτοπροστατευτικά προϊόντα που περιέχουν chlorthal-dimethyl.
            
         Άρθρο 3
   Τυχόν περίοδος χάριτος την οποία χορηγούν τα κράτη μέλη σύμφωνα με τις διατάξεις του άρθρου 4 παράγραφος 6 της οδηγίας 91/414/ΕΟΚ είναι όσο το δυνατόν συντομότερη και εκπνέει το αργότερο στις 23 Μαρτίου 2011.
   Άρθρο 4
   Η παρούσα απόφαση απευθύνεται στα κράτη μέλη.
   
      Βρυξέλλες, 23 Σεπτεμβρίου 2009.
      
         
            Για την Επιτροπή
         
         Ανδρούλλα ΒΑΣΙΛΕΊΟΥ
         
         
            Μέλος της Επιτροπής
         
      
   
   
      (1)  ΕΕ L 230 της 19.8.1991, σ. 1.
   
      (2)  ΕΕ L 55 της 29.2.2000, σ. 25.
   
      (3)  ΕΕ L 224 της 21.8.2002, σ. 23.
   
      (4)  EFSA Scientific Report (2008) 156. Conclusion regarding the focused peer review of the pesticide risk assessment of the active substance chlorthal-dimethyl (finalised 4 September 2008 and re-issued on 26 November 2008). [Επιστημονική έκθεση ΕFSA 2008. Συμπέρασμα σχετικά με την εξέταση από ομότιμους της αξιολόγησης του κινδύνου φυτοφαρμάκων της ενεργού ουσίας chlorthal-dimethyl (που οριστικοποιήθηκε στις 4 Σεπτεμβρίου 2008 και επανεκδόθηκε στις 26 Νοεμβρίου 2008)].
   
      (5)  ΕΕ L 15 της 18.1.2008, σ. 5.